62021TJ0142_RES
(Дело T‑142/21)
Wizz Air Hungary Légiközlekedési Zrt. (Wizz Air Hungary Zrt.)
срещу
Европейска комисия
Решение на Общия съд (десети разширен състав) от 29 март 2023 година
„Държавни помощи — Румънски пазар на въздушния транспорт — Помощ, предоставена от Румъния на Blue Air в рамките на пандемията от COVID‑19 — Помощ за оздравяване на Blue Air — Заем, гарантиран от румънската държава — Решение да не се повдигат възражения — Жалба за отмяна — Помощ за отстраняване на щети, причинени от извънредно събитие — Член 107, параграф 2, буква б) ДФЕС — Оценяване на вредата — Причинно-следствена връзка — Предходни финансови затруднения на получателя — Вземане предвид на разходите, които са могли да бъдат избегнати — Насоки за помощите за оздравяване и преструктуриране на нефинансови предприятия в затруднено положение — Член 107, параграф 3, буква в) ДФЕС — Принос на помощта към цел от общ интерес — Еднократност на помощта за оздравяване — Принцип за недопускане на дискриминация — Свободно предоставяне на услуги — Свобода на установяване — Задължение за мотивиране“
Помощи, предоставяни от държавите — Забрана — Дерогации — Помощи, съвместими с вътрешния пазар — Помощи за отстраняване на щети, причинени от природни бедствия или други извънредни събития — Стриктно тълкуване
(член 107, параграф 2, буква б) ДФЕС)
(вж. т. 15—17)
Помощи, предоставяни от държавите — Забрана — Дерогации — Помощи, съвместими с вътрешния пазар — Помощи за отстраняване на щети, причинени от природни бедствия или други извънредни събития — Пряка субсидия в полза на авиокомпания, за да бъде обезщетена същата в рамките на пандемията от COVID‑19 — Преценка от гледна точка на член 107, параграф 2, буква б) ДФЕС — Критерии
(член 107, параграф 2, буква б) ДФЕС)
(вж. т. 18—36)
Помощи, предоставяни от държавите — Забрана — Дерогации — Помощи, съвместими с вътрешния пазар — Помощи за отстраняване на щети, причинени от природни бедствия или други извънредни събития — Преценка — Мярка за помощ, която не отстранява всички щети, причинени от извънредното събитие — Включване
(член 107, параграф 2, буква б) ДФЕС)
(вж. т. 37—44)
Помощи, предоставяни от държавите — Забрана — Дерогации — Помощи, които могат да се считат за съвместими с вътрешния пазар — Помощи за оздравяване на предприятие в затруднено положение — Преценка с оглед на член 107, параграф 3, буква в) ДФЕС и Насоките за държавна помощ за оздравяване и преструктуриране на нефинансови предприятия в затруднено положение — Критерии — Предприятие в затруднено положение — Дружество в затруднено положение, което не е част от група — Дружество, което може да получи помощи въз основа на Насоките
(член 107, параграф 3, буква в) ДФЕС; точка 22 от Съобщение 2014/C 249/01 на Комисията)
(вж. т. 55—59)
Помощи, предоставяни от държавите — Забрана — Дерогации — Помощи, които могат да се считат за съвместими с вътрешния пазар — Помощи за оздравяване на предприятие в затруднение — Преценка с оглед на член 107, параграф 3, буква в) ДФЕС и Насоките за държавна помощ за оздравяване и преструктуриране на нефинансови предприятия в затруднено положение — Критерии — Преследване на цел от общ интерес — Мярка, насочена към предотвратяване на социални трудности или справяне с пазарна неефективност — Риск от прекъсване на предоставянето на услуга, която е важна и трудна за възпроизвеждане, при неизправност на бенефициера на помощите
(член 107, параграф 3, буква в) ДФЕС; точки 43 и 44 от Съобщение 2014/C 249/01 на Комисията)
(вж. т. 63—71, 82—85, 91, 94 и 95)
Помощи, предоставяни от държавите — Решение на Комисията — Преценка на законосъобразността в зависимост от наличната информация към момента на приемане на решението — Задължение за Комисията да издири всички данни, които имат връзка с делото и са общодостъпни — Липса
(член 107, параграф 1 ДФЕС)
(вж. т. 146—148)
Свободно предоставяне на услуги — Разпоредби на Договора — Приложно поле — Услуги в областта на транспорта по смисъла на член 58, параграф 1 ДФЕС — Въздушни транспортни услуги — Специален правен режим
(член 56 ДФЕС, член 58, параграф 1 ДФЕС и член 100, параграф 2 ДФЕС)
(вж. т. 180 и 181)
Помощи, предоставяни от държавите — Решение на Комисията да не повдига възражения срещу национална мярка — Задължение за мотивиране — Нарушение — Отсъствие
(член 107, параграф 2, буква б) и параграф 3, буква в) ДФЕС и член 296 ДФЕС)
(вж. т. 196—208)
Резюме
Жалбата срещу решението на Комисията за одобряване на помощта на Румъния за авиокомпания Blue Air в контекста на пандемията от COVID‑19 е отхвърлена изцяло
На 18 август 2020 г. Румъния уведомява Европейската комисия за мярка за помощ в полза на авиокомпанията Blue Air Aviation S.A. (наричана по-нататък „Blue Air“) под формата на заем в размер на приблизително 62130000 евро със субсидирани лихви, гарантиран от държавата.
Нотифицираната мярка се отнася до две отделни помощи, с две различни правни основания, всяка от които обхваща определен размер на помощта. Първата помощ представлява заем в размер на 28290000 евро, който има за цел да обезщети Blue Air за пряко претърпените вреди вследствие на отмяната или препрограмирането на полетите ѝ поради въвеждането на ограничения за пътуване в контекста на пандемията от COVID‑19 през периода от 16 март до 30 юни 2020 г. (наричана по-нататък „мярката за обезщетяване на вредите“). Втората помощ е заем в размер на 33840000 евро, чиято цел е да покрие частично неотложните нужди на Blue Air от ликвидни средства, произтичащи от оперативните загуби, които тя отчита вследствие на пандемията (наричана по-нататък „помощта за оздравяване“).
Без да образува формалната процедура за разглеждане, предвидена в член 108, параграф 2 ДФЕС, Комисията констатира с Решение от 20 август 2020 г. (
1
), че мярката, за която е била уведомена, представлява държавна помощ, двете части на която са съвместими с вътрешния пазар. Така Комисията обявява мярката за обезщетяване на вредите за съвместима с вътрешния пазар на основание член 107, параграф 2, буква б) ДФЕС (
2
). Помощта за оздравяване от своя страна е обявена за съвместима на основание член 107, параграф 3, буква в) ДФЕС (
3
), във връзка с Насоките за държавна помощ за оздравяване и преструктуриране на нефинансови предприятия в затруднено положение (наричани по-нататък „Насоките“) (
4
).
Авиокомпанията Wizz Air Hungary Zrt. подава жалба за отмяна срещу това решение, която е отхвърлена от десети разширен състав на Общия съд. С решението си Общият съд потвърждава направения от Комисията анализ за съвместимостта на нотифицираната мярка с вътрешния пазар.
Съображения на Общия съд
Общият съд отхвърля, на първо място, основанието за отмяна, изведено от неправилно прилагане на член 107, параграф 2, буква б) ДФЕС. В това отношение жалбоподателят упреква по-конкретно Комисията, че е допуснала грешки при оценяването на вредите, претърпени от Blue Air вследствие на ограниченията за пътуване, наложени в контекста на пандемията от COVID‑19.
По този въпрос Общият съд припомня, че по член 107, параграф 2, буква б) ДФЕС могат да се компенсират само икономическите неизгоди, причинени пряко от природни бедствия или други извънредни събития. От това следва, че помощите, които могат да се окажат по-големи от понесените от техните получатели загуби, не попадат в обхвата на член 107, параграф 2, буква б) ДФЕС. Впрочем Общият съд припомня и че правопораждащият вредата факт, както е дефиниран в обжалваното решение, трябва да е определящата причина за вредата, за чието поправяне е предназначена помощта, и пряко да е причинила същата.
Следователно, за да може да обяви мярката за обезщетяване на вредите за съвместима с вътрешния пазар на основание член 107, параграф 2, буква б) ДФЕС, Комисията трябва да изследва внимателно въпроса дали ограниченията за пътуване, наложени в рамките на пандемията от COVID‑19, представляват наистина определящата причина за вредите, които тази мярка цели да компенсира, или напротив, част от тези вреди се дължи на предходните затруднения на Blue Air.
С оглед на тези уточнения Общият съд отхвърля по-конкретно довода на жалбоподателя, че като не е изключила загубите на Blue Air, произтичащи от предходни затруднения, Комисията е надценила вредата, претърпяна поради пандемията от COVID‑19. В това отношение Общият съд уточнява, че Комисията е сравнила реалното финансово състояние на Blue Air със съпоставителен сценарий, който би настъпил при липсата на ограниченията за пътуване, основан на приходите и разходите, предвидени в бюджета за 2020 г., за периода от 16 март до 30 юни 2020 г. За целите на този съпоставителен сценарий Комисията е взела предвид предхождащите пандемията от COVID‑19 затруднения на Blue Air. Тъй като тези затруднения били отразени и в реалните финансови резултати на Blue Air и следователно фигурирали в двата сценария, които Комисията е съпоставила, Общият съд прави извода, че тяхното въздействие е било неутрализирано при изчисляването на щетите, претърпени от Blue Air поради ограниченията за пътуване, наложени в контекста на пандемията от COVID‑19.
На второ място, Общият съд отхвърля основанието за отмяна, изведено от неправилно прилагане на член 107, параграф 3, буква б) ДФЕС в светлината на Насоките. Във връзка с това жалбоподателят е изтъквал по-конкретно, че Комисията е допуснала грешка, приемайки, че помощта за оздравяване е преследвала цел от общ интерес по смисъла на точка 43 от Насоките.
Общият съд отбелязва в този контекст, че от точка 43 от Насоките следва, че за да се обяви за съвместима с вътрешния пазар въз основа на Насоките, нотифицираната помощ трябва да преследва цел от общ интерес, като има за предмет избягване на социални затруднения или преодоляване на проблеми на пазара. Това се потвърждава от точка 44 от Насоките, според която държавите членки трябва да установят, че неизправността на бенефициера би могла да причини тежки социални затруднения или големи проблеми на пазара, като докажат по-конкретно, че е налице риск от прекъсване на важна услуга, която е трудно да бъде възпроизведена, и че конкурент трудно може да поеме услугата вместо бенефициера.
Що се отнася обаче до важността на услугата, предоставяна от Blue Air, от решението на Комисията е видно, че тази авиокомпания е осигурявала свързаността на Румъния, като е обслужвала вътрешни и международни въздушни връзки, насочвайки се към две специфични категории пътници, чието придвижване зависи до голяма степен от нискотарифните въздушни връзки, а именно малките местни предприемачи и румънската общност, установена извън страната. Според Комисията освен това било трудно въздушните услуги на Blue Air да бъдат възпроизведени, доколкото другите нискотарифни авиокомпании присъстват малко и дори изобщо не присъстват по повечето от маршрутите на Blue Air, и че следователно последната е заемала ниша, която не е експлоатирана от други нискотарифни авиокомпании на румънския пазар.
Тъй като никой от изтъкнатите от жалбоподателя доводи не можел да постави под въпрос тези констатации, Общият съд заключава, че Комисията правилно е приела, че в случай на излизане на Blue Air от пазара би имало конкретен риск от прекъсване на някои услуги за въздушен превоз на пътници, считани за важни и трудни за възпроизвеждане при обстоятелствата в конкретния случай, така че нотифицираната помощ е преследвала цел от общ интерес.
Останалите доводи на жалбоподателя се оказват неоснователни, поради което Общият съд отхвърля жалбата изцяло.
(
1
)	Решение C(2020) 5830 final на Комисията от 20 август 2020 година относно държавна помощ SA.57026 (2020/N) — Румъния — COVID‑19: помощ в полза на Blue Air.
(
2
)	В съответствие с тази разпоредба помощите за отстраняване на щети, причинени от природни бедствия или други извънредни събития, са съвместими с вътрешния пазар.
(
3
)	По силата на тази разпоредба помощите, които имат за цел да улеснят развитието на някои икономически дейности или на някои икономически региони, доколкото тези помощи не засягат по неблагоприятен начин условията на търговия до степен, която противоречи на общия интерес, могат да се приемат за съвместими с вътрешния пазар.
(
4
)	Насоки за държавна помощ за оздравяване и преструктуриране на нефинансови предприятия в затруднено положение (ОВ C 249, 2014 г., стр. 1).